НАРЕДБА № 2
ЗА РЕДА ЗА ПРИДОБИВАНЕ, УПРАВЛЕНИЕ И РАЗПОРЕЖДАНЕ С ОБЩИНСКО ИМУЩЕСТВО

 

ГЛАВА ПЪРВА

ОБЩИ ПОЛОЖЕНИЯ
Чл.1. (1) Тази наредба има за цел, в съответствие със Закона за общинската собственост (ЗОС) и другите действащи законови и подзаконови нормативни актове да уреди условията и реда за придобиване, управление и разпореждане с общинско имущество, както и конкретните правомощия на кмета на общината, общинската администрация и кметовете на кметства. 

(2) Общинската собственост се управлява в интерес на населението в общината съобразно предназначението и, в съответствие с разпоредбите на закона. 

(3) Наредбата не се прилага за: 

1.Разпореждане с общински имоти, по реда на Закона за приватизация и следприватизационен контрол; 

2.Правата върху общинската част от капитала на търговски дружества с общинско участие и върху капитала на едноличните търговски дружества. 

(4) С отделни наредби на общинския съвет се уреждат редът и условията за: 

1.Управление и разпореждане с общински жилищни имоти; 

2.Управление на общинското имущество, включено в капитала на търговски дружества; 

3.Провеждане на търгове и конкурси за управление и разпореждане с общинско имущество; 

4.Предоставяне на концесии; 

5.Управление на общинските пазари; 

6.Търговската дейност на територията на общината; 

7.Базисните цени при отдаване под наем на общинско имущество. 

Чл.2. (1) Общинската собственост е публична и частна. 

(2) Публична собственост са общинските имоти по чл.3, ал.1, т. 1 и 2 и: училища, детски заведения, социални домове, здравни служби, културни институти – библиотеки, музеи, читалища, художествени галерии, монументални, исторически, културни и архитектурни паметници, спортни обекти, гробищни паркове, пътища, улици, булеварди, площади, обществени паркинги, зелени площи за обществено ползване, както и други обекти на социалната и инженерно – техническата инфраструктура, които към момента на влизане в сила на тази наредба са предназначени и се използват за трайно задоволяване на обществени потребности от местно значение. 

(3) Частна общинска собственост са всички други общински имоти и вещи. Плодовете и приходите от имотите и вещите - публична общинска собственост, са частна собственост на общината. 

(4) По предложение на кмета, с решение на общински съвет прието с мнозинство повече от половината от общия брой на общинските съветници се извършва промяна в характера на собствеността от публична в частна и обратно. 

(5) Предложението по предходната алинея, трябва да съдържа описание на вида и местонахождението на имота, градоустройствени и правни проучвания, както и конкретните мотиви, които го обосновават. 

(3) Цялостни и частични подробни устройствени планове или техни изменения, засягащи недвижим имот, публична общинска собственост, когато предвиждат мероприятия, които налагат промяна на публичната в частна общинска собственост се одобряват след решение на общинския съвет. 

Чл.3. (1) Искове пред съдилищата в Република България за защита на общинска собственост се предявяват от кмета на общината. 

(2) Искове за сключване на окончателен договор по чл.19 ал.3 от ЗЗД и за разваляне на договори по чл.87 ал.3 от ЗЗД, се предявяват от кмета на общината, след решение на общинския съвет. 

 

ГЛАВА ВТОРА

ПРИДОБИВАНЕ НА ИМОТИ И ВЕЩИ
Чл.4.(1) Общината придобива възмездно или безвъзмездно собственост и други ограничени вещни права върху недвижими имоти и движими вещи по силата на закон или въз основа на решение на общинския съвет. 

(2) С решение на общински съвет се придобива собственост върху имоти и вещни права върху имоти в следните случаи: 

1.покупко-продажба; 

2.замяна; 

3.дарение; 

4.делба; 

5.принудително отчуждаване; 

6.по реда на чл. 15, ал. 3 и чл. 17, ал. 3 от Закона за устройство на територията /ЗУТ/. 

(3) При придобиване на имоти или вещни права, за които са налице условията на чл.21, ал.4 от ЗОС, местните данъци, такси и режийни разноски са за сметка на общината. 

(4) Предложения от заинтересовани лица, в случаите по чл.199 от ЗУТ, се разглеждат от кмета на общината, който съобразно предвидените в общинския бюджет за текущата година средства, писмено отказва или изразява положително становище за изкупуване на имота, като в този случай на първото следващо заседание на общински съвет, внася предложението за изкупуване на имота. 

Чл.5. (1)Дарения и завещания се приемат от кмета на общината при условията на чл.61, ал.2 от Закона за наследството. 

(2) Кметът на общината или упълномощено от него длъжностно лице съставя и води публичен регистър за всички дарения, съдържащ номер по ред, номер на договор, стойност на дарението, условие/ срок и номер на писмото, с което дарителят е информиран за изпълнението на волята му съгласно договора. След писмено съгласие на дарителя в регистъра може да се впише неговото/а име/фирма. 

(3) Дарения не се приемат от лица, които участват в обявени от общинската администрация търгове или конкурси или са в процедура по предоставяне на услуги или права от страна на общината в тяхна полза, което се отбелязва в договора за дарение. 

(4) Приемане на дарения в полза на общината на движими вещи и парични средства от физически или юридически лица се извършва от кмета с писмен договор. 

(5) Приемането на дарения под формата на безвъзмездно предоставяне на услуги чрез изпълнение на строителни и монтажни работи, поддръжка, ремонт или разрушаване на сгради, почистване, озеленяване и други благоустройствени дейности, се извършва от кмета на общината с писмен договор и чрез извършване на услугата. Стойността на извършените услуги се доказват чрез представяне на финансово - счетоводни отчетни документи, включително за стойността на вложените материали и труд, които се прилагат към договора за дарение. 

Чл.6.(1)С намерение да ги придобие общината владее и управлява съобразно предназначението им безстопанствените имоти на своята територия. 

(2) Кметът и главният архитект писмено или чрез фактически действия се позоват на изтекла придобивна давност, при всяко искане от страна на заинтересовани лица за извършване на административни услуги, касаещи имоти или вещни права върху имоти придобити по давност от общината. 

Чл.7. Сгради и съоръжения или части от тях могат да се придобиват от общината чрез извършване на ново строителство или надстрояване и/или пристрояване на съществуващи общински сгради. 

Чл.8.(1) Договорите за доставка на машини, съоръжения, технологично оборудване, транспортни средства и други дълготрайни активи, се сключват от кмета, в рамките на предвидените по бюджета средства. 

(2)Движимите вещи, необходими за административни и стопански нужди на общинския съвет, общинска администрация и кметствата, се закупуват от кмета или упълномощени от него длъжностни лица. 

(3) Движимите вещи, необходими за административните и стопански нужди на бюджетните структури на самостоятелна бюджетна сметка, се закупуват от ръководителя им или упълномощено от него длъжностно лице. 

Чл.9. За недвижимите имоти придобити по реда на тази глава се съставят актове за общинска собственост от длъжностните лица, на които е възложено със заповед на кмета. 

 

ГЛАВА ТРЕТА

УПРАВЛЕНИЕ НА ИМОТИТЕ И ВЕЩИТЕ - ОБЩИНСКА СОБСТВЕНОСТ
 

РАЗДЕЛ І

ОБЩИ РАЗПОРЕДБИ
Чл.10. Имотите и вещите - общинска собственост, се управляват в съответствие с разпоредбите на закона в интерес на населението в общината и се използват съобразно предназначението им и за нуждите, за които са предоставени. Предоставените имоти и вещи не могат да се преотстъпват за ползване, да се ползват съвместно по договор с трети лица, да се отдават под наем или да се пренаемат, освен в случаите, предвидени в закон. 

Чл.11.(1) Имотите и вещите - общинска собственост, се предоставят безвъзмездно за управление на юридически лица и звена на общинска бюджетна издръжка. 

(2) Имотите и вещите - общинска собственост, които не са необходими за нуждите на органите на общината или на юридически лица и звена на общинска бюджетна издръжка, могат да се предоставят безвъзмездно за управление на други юридически лица на бюджетна издръжка или на техни териториални структури. 

(3) Предоставянето за управление на недвижимите имоти по предходните алинеи се извършва с решение на общински съвет. Предоставянето за управление на вещи – общинска собственост се извършва със заповед на кмета. 

(4) За предаването приемането и на имотите и вещите - общинска собственост, предоставени за безвъзмездно за управление се съставя протокол опис. 

(5) Звената и юридическите лица, финансирани от общинския бюджет, завеждат в баланса си предоставените им за управление имоти и вещи. 

(6) Общинските еднолични търговски дружества и юридическите лица, регистрирани по Закона за юридическите лица с нестопанска цел, завеждат задбалансово предоставените им имоти и вещи. 

(7) Юридическите лица по ал.2,5 и 6 са данъчно задължени лица по Закона за местните данъци и такси. Те декларират предоставените им имоти и заплащат като ползватели дължимите данък върху недвижимите имоти и такса битови отпадъци. 

(8) Когато нуждата от предоставения имот отпадне или той се използва в нарушение на разпоредбите на чл. 11 от ЗОС, имотът се отнема със заповед на кмета на общината. 

Чл.12. Имотите и вещите - общинска собственост, които не са предоставени за управление, се управляват от кмета на общината. 

 

РАЗДЕЛ ІІ

УПРАВЛЕНИЕ НА ИМОТИ - ПУБЛИЧНА ОБЩИНСКА СОБСТВЕНОСТ
Чл.13.(1) Кметът на общината организира, ръководи и контролира управлението на имотите, предназначени за осъществяване функциите на общинската администрация. 

(2) Кметовете на кметства управляват пряко имотите, предназначени за осъществяване функциите на кметствата. 

Чл.14.(1) Управлението на имотите публична общинска собственост, предназначени за трайно задоволяване на обществени потребности от общинско значение, включително и имотите предназначени за здравни, културни, образователни, просветни, детски, младежки, спортни, туристически и социални мероприятия от общинско значение се осъществява: 

1.пряко от кмета на общината; 

2.от управителите и ръководителите на учрежденията, организациите и юридическите лица на бюджетна издръжка, на които са предоставени за безвъзмездно управление; 

3.от управителите на общинските еднолични търговски дружества, на които е възложено със заповед на кмета. 

(2) Поддържането и ремонтите на имотите и вещите, публична общинска собственост, се извършва в рамките на предвидените бюджетни и привлечени средства. 

Чл.15.(1) С решение на общински съвет, имоти и части от имоти публична общинска собственост, могат да се отдават под наем съобразно предназначението им и при условие, че не се препятства осъществяването на дейностите, за които са предоставени, за срок до пет години, по реда на Наредбата за провеждане на търгове и конкурси за управление и разпореждане с общинско имущество. 

(2) При условие, че имотът е предоставен за безвъзмездно управление на учреждение, организация, юридическо лице или друга структура на общинска бюджетна издръжка, в тръжната, съответно в конкурсната комисия се включва техен представител. 

(3) Въз основа на резултатите от търга или конкурса, кметът на общината или от упълномощено от него длъжностно лице сключва договор за наем. 

РАЗДЕЛ ІІІ

УПРАВЛЕНИЕ НА ИМОТИ И ВЕЩИ - ЧАСТНА ОБЩИНСКА СОБСТВЕНОСТ
Чл.16. (1) Свободни нежилищни имоти - частна общинска собственост, които не са необходими за нуждите на органите на общината или на юридически лица на издръжка на общинския бюджет, могат да се отдават под наем за срок до десет години.

Първоначално договор за отдаване под наем на частна общинска собственост може да се скючва и за по-малък срок на действие. При наличие на коректност от страна на наемателя, срокът може да се удължи с Анекс за оставащото време до десет години. 

(2) Отдаването под наем на имоти по ал. 1 се извършва от кмета на общината чрез търг или конкурс по реда на Наредбата за провеждане на търгове и конкурси за управление и разпореждане с общинско имущество. 

(3) Отдаването под наем на имоти по ал. 1 за нуждите на общинските ръководства на политическите партии, отговарящи на условията, предвидени в Закона за политическите партии, се извършва със заповед на кмета на общината без търг или конкурс. Размерът на наема се определя при условията на Закона за политическите партии. Исканията за предоставяне на помещения се отправят до кмета на общината и се придружават от данни за финансовото състояние на организацията, установяващи възможностите й за плащане на наема. 

Не се предоставят помещения, ако те не са изпълнили задълженията си към общината, произтичащи от ползване на други общински имоти. Предоставените помещения на политическите партии не могат да се пренаемат, да се преотстъпват за ползване, да се ползват съвместно по договор с трети лица, както и да се използват за стопанска дейност. 

(4) Отдаването под наем на имоти по ал. 1 за нуждите на общинските ръководства на синдикалните организации се извършва със заповед на кмета на общината без търг или конкурс. 

(5) С решение на общински съвет имоти по ал. 1 могат да се отдават под наем без търг или конкурс на юридически лица с нестопанска цел, осъществяващи дейност в обществена полза. 

(6) С решение на общински съвет поземлени имоти могат да се отдават под наем без търг или конкурс на търговски дружества, необходими им като терени за временно използване, за спомагателни и допълнителни площадки, комуникации и други, свързани с изграждането, ремонта и поддържането на обекти на техническата инфраструктура, за срока на ремонтно-строителните дейности. 

(7) Въз основа на резултатите от търга или конкурса, съответно на решението на общински съвет или заповедта, кметът на общината или от упълномощено от него длъжностно лице сключва договор за наем. 

Чл.17. (1) Наемните правоотношения се прекратяват на основанията и по реда на чл.15 от ЗОС. 

Чл.18. (1) Поддържането и текущите ремонти на имотите и вещите - частна общинска собственост, се извършват от лицата, на които са предоставени за ползване или управление . 

(2) С договора може да се уговори основните ремонти да се извършват за сметка на наемателите. 

Чл.19. (1) Кметът, организира и контролира управлението на движимите вещи - частна общинска собственост, обслужващи дейността на общинската администрация и общински съвет. 

(2) Кметовете на кметства, стопанисват и отговарят, като материално отговорни лица за движимите вещи, обслужващи дейността на кметствата. 

Чл.20. (1) Движимите вещи предназначени за здравни, културни, образователни, просветни и други социални дейности от общинско значение се управляват от ръководителите на учрежденията, организациите, юридическите лица и структури на бюджетна издръжка, на които са предоставени. 

(2) Движимите вещи, определени по съответния ред за паметници на културата от местно значение се ползват съобразно специалните закони. 

 

РАЗДЕЛ ІV

УПРАВЛЕНИЕ НА ЗЕМИ ОТ ОБЩИНСКИЯ ПОЗЕМЛЕН ФОНД
Чл.21.(1) Земи от общинския поземлен фонд могат да се отдават под наем или аренда на български физически и юридически лица при следните условия: 

1.Влязло в сила решение на поземлена комисия за възстановяване на общинската земя в съществуващи или възстановяване собствеността в нови реални граници с плана за земеразделянето (чл.18-ж, ал.2 от ППЗСПЗЗ); 

2.Извършен въвод във владение, когато планът за земеразделяне не е влязъл в сила. 

(2) Земите по предходния член се отдават под наем с предимство на безимотни и малоимотни лица с постоянно местоживеене в населеното място, в чието землище се намират земите. 

Чл.22. (1)Когато след задоволяване нуждите на лицата по чл.21, останат свободни земи, те се отдават под наем или аренда, чрез търг по реда на Наредбата за провеждане на търгове и конкурси за управление на общинско имущество. 

(2)Въз основа на резултатите от търга се сключва договор за наем или аренда. 

Чл.23.(1) Земеделските земи от общинския поземлен фонд могат да се отдават под наем или аренда без търг или конкурс включително , когато са заети с трайни насаждения, ако на обявените търгове и конкурси в две или повече стопански години не са се явили кандидати; 

(2) Земеделските земи от общинския поземлен фонд се предоставят без търг или конкурс на юридически лица с нестопанска цел осъществяващи дейност в обществена полза. 

Чл.24. Общински земеделски земи, включени в строителните граници на населените места се отдават под наем по реда на раздел трети от тази глава. 

Чл.25. (1) С решение на общински съвет се определя колко декара общинска земя, в кои землища и местности ще се предоставя на малоимотни и безимотни лица. 

(2) Общинският съвет определя земите от общинския поземлен фонд, които могат да се отдават под наем и аренда, както и размера на наема или арендното плащане, като наемът не може да бъде по-малък от този, определен за земите от държавния поземлен фонд. 

Чл.26. Свободните общински земи се съобщават на населението от общината от кмета и кметовете на кметствата с обявление, поставено на видно место в сградите на кметствата. 

Чл.27. (1) Кандидатстващите за земя под наем безимотни и малоимотни граждани, в 14-дневен срок от обявлението, подават заявление в кметството, което трябва да съдържа: трите имена, ЕГН, лична карта № , дата и място на издаване, както и постоянен адрес на заявителя. В заявлението се посочва местонахождението и площта на земята, за която кандидатства. 

(2) Към заявлението безимотните кандидати прилагат декларация, че не притежават земеделска земя, не им се възстановява правото на собственост върху земя по ЗСПЗЗ пряко или по наследство. 

(3) Към заявлението малоимотните прилагат решение на общинската поземлена комисия по чл.18-ж, ал.1 и ал.2 или чл. 27 от ППЗСПЗЗ, както и декларация, че не притежават други земи в страната. 

(4) Към заявлението се прилага пълномощно, когато то се подава чрез пълномощник. 

Чл.28. (1) Постъпилите в срока по чл. 27 заявления се представят в общината от кметовете, кметските наместници или главните специалисти. 

(2) Кметът на общината, одобрява списък на безимотните и малоимотни лица, на които се предоставя земя от общинския поземлен фонд. Списъкът се обявява с покана до лицата за сключване на договор. 

Чл.29. (1) Договорите за наем се сключват с кмета за срок не по-малко от три и не повече 10 години. 

(2) Договорите за наем се сключват с правоимащите лица в срок не по-късно от 1 месец преди освобождаване на земята от предишния наемател, съгласно неговия договор. 

(3) Определеният наем се заплаща от наемателя в 14-дневен срок от сключване на договора. За платената сума се издава фактура. 

(4) Отдадените под наем, земи за които наемната цена е заплатена, се предават на наемателя от комисия. За предаването се съставя протокол, подписан от двете страни. 

(5) След изтичане на срока, сключените наемни договори могат да бъдат продължени за нов срок, когато наемателят заяви писмено, че приема предлаганото от наемодателя изменение на размера на наема и срока на договора. При постигане на съгласие, страните подписват анекс към договора в сроковете по ал.2. 

ДОПЪЛНИТЕЛНА РАЗПОРЕДБА
Чл.30. (1) Наемните договори, сключени по реда на тази глава се регистрират от определените длъжностни лица. 

(2) Лицата по ал.1, контролират изпълнението на договорните задължения и при неизпълнение от страна на наемателя са длъжни да уведомят ресорният заместник кмет и юрисконсулта на общината за предприемане на необходимите административни и правни действия за опазване и правна защита на общинските интереси и имущество. 

 

ГЛАВА ЧЕТВЪРТА

РАЗПОРЕЖДАНЕ С ИМОТИ И ВЕЩИ ОБЩИНСКА СОБСТВЕНОСТ
 

РАЗДЕЛ І

ОБЩИ РАЗПОРЕДБИ
Чл.31. (1) Разпореждане с имоти или части от имоти - частна общинска собственост се осъществява чрез: 

1.продажба; 

2.замяна; 

3.дарение; 

4.учредяване право на строеж, право на надстрояване и/или пристрояване; 

5.учредяване на вещно право на ползване; 

6.внасяне (апорт) на собственост и вещни права в капитала на търговски дружества; 

7.делба; 

8.премахване на сгради, постройки и съоръжения; 

9.прехвърляне на собственост по реда на чл. 15, ал. 3 и чл. 17, ал. 3 от Закона за 10.устройство на територията; 

11.отчуждаване по ЗДС. 

(2) Разпореждане с вещи - частна общинска собственост се осъществява чрез: 

1.продажба; 

2.дарение; 

3.замяна; 

4.учредяване на право на ползване; 

5.бракуване. 

Чл.32. (1) Договорите, с които се извършва разпореждане с недвижими имоти - частна общинска собственост, се сключват в писмена форма от кмета на общината и се вписват по разпореждане на съдията по вписванията при районния съд по местонахождението на имота, а при замени с държавни имоти - по местонахождението на държавния имот. 

(2) Преди сключване на договорите по ал.1, кметът издава заповед, с която определя срока, в който следва да се плати цената и другите дължими данъци и такси. При неизпълнение на задълженията, кметът може да отмени заповедта и да прекрати преписката. 

(3) При разпореждане с вещи - частна общинска собственост, кметът издава заповед, при дарение сключва писмен договор. 

Чл.33. При разпореждане с недвижим имот, физическите и юридическите лица заплащат режийни разноски в размер на 2 % от стойността: 

1.на имота, предмет на продажба, съответно на ограниченото вещно право, което се учредява; 

2.на имота с по-висока цена при замяна; 

3.на реалния дял с по-висока цена - при делба. 

Чл.34.(1) Сделки за разпореждане с общински недвижими имоти или вещни права върху тях се извършват след решение на общинския съвет, което трябва да съдържа съществените елементи. 

(2) Предложението до общински съвет за сделките по ал.1 се прави, въз основа на финансово-икономически градоустройствени и правни проучвания за имотите. Не се разглеждат предложения, които не съдържат: 

1.описание на имота и неговите характеристики: местонахождение, предназначение, застроена и незастроена площ, етажност, градоустройствени показатели; 

2.начин за разпореждане с имота и реда за определяне на лицата, страна по сделката; 

цена и начин на плащане. 

(3) В капитала на търговски дружества могат да се внасят само нежилищни имоти или вещни права върху тях - частна общинска собственост. 

Чл. 35.(1) За извършване на правни, градоустройствени и финансово – икономически проучвания, в случаите предвидени в тази наредба, кметът на общината назначава комисия в състав от три до пет члена, от които един правоспособен юрист. 

(2) При своята работа, комисията може да ползва експертна помощ, като привлича съответният служител в общината – архитект, инженер, икономист. 

(3) По доклад от служителя, на който е възложено, комисията разглежда на свое заседание постъпилите предложения. В протокол отразява констатираните правни, градоустройствени, технически, финансово – икономически и други проучвания и прави предложение до кмета. 

(4) Председателят на комисията в седем дневен срок от изготвяне на протокола, го представя на кмета заедно с всички документи към преписката. 

(5) Кметът на общината, след като се запознае с протокола и приложените към него документи, преценява законосъобразността и целесъобразността на предложението на комисията и утвърждава протокола или връща преписката със задължителни указания за повторно разглеждане от комисията в определен срок. 

(6) Въз основа на утвърденият протокол, за разпореждане с общинския имот съответното длъжностно лице изготвя проект за предложение до общински съвет или проект за заповед в случаите, в които не се изисква решение на общински съвет. 

Чл.36.(1) Началната тръжна или конкурсна цена, при разпореждане с недвижими имоти и вещни права върху тях се определя по целесъобразност от общински съвет, съобразно резултатите от предварителните проучвания по предходния член, въз основа на препоръчителна експертна оценка от лицензиран оценител. 

(2) Цената на недвижимите имоти и вещни права върху тях, при разпореждане без търг или конкурс при: 

1.прекратяване на съсобственост; 

2.замяна; 

3.право на ползване; 

4.продажба на жилища на настанените в тях по административен ред; 

5.апортни вноски; 

6.други, 

се определя по целесъобразност от общински съвет, съобразно резултатите от предварителните проучвания по предходния член, въз основа на препоръчителна експертна оценка от лицензиран оценител.

(3) Изготвянето на пазарна оценка се възлага от кмета на общината, или определено от него длъжностно лице. Стойността на разходите, направени от общината за изготвяне на оценката, се възстановяват по сметка на общината от физическото или юридическото лице, с което се сключва разпоредителната сделка. 

 

РАЗДЕЛ ІІ

ОСОБЕНИ РАЗПОРЕДБИ
Чл.37.(1) Разгънатата застроена площ при учредяване право на строеж чрез търг или конкурс се определя оптимално по действащия план за застрояване. 

(2) Когато с одобрения архитектурен проект, спечелилият търга или конкурса участник докаже по – голяма разгъната застроена площ от определената по ал.1, за разликата в квадратурата, кметът издава заповед и сключва анекс към договора за учредяване на допълнително право на строеж. В този случай цената се определя или пропорционално на достигнатата тръжна цена или с експертна оценка. 

(3) Когато поради обективна невъзможност правото на строеж не може да се реализира в предоставеният обем и спечелилият търга или конкурса участник, докаже с одобрения архитектурен проект по – малка разгъната застроена площ от определената по ал.1, за разликата в квадратурата, кметът издава заповед и сключва анекс за изменение на договора и пропорционално възстановяване на платената цена. 

Чл.38.(1) Когато предвижданията на действащия подробен устройствен план, допускат определяне на допълващо застрояване с предназначение за гаражи, право на строеж за гараж със застроена площ до 25 квадратни метра се учредява от кмета след провеждане на търг. 

(2) В индивидуални урегулирани поземлени имоти – общинска собственост, когато предвижданията на действащия подробен устройствен план, допускат определяне на допълващо застрояване с предназначение за гаражи и други второстепенни постройки, правото на строеж за тях се учредява от кмета, без търг или конкурс на собствениците на сградите на основното застрояване. При наличие на повече от един собственик правото на строеж се учредява въз основа на нотариално заверено споразумение между тях. 

Чл.39. Освен по общите правила, с решение на общински съвет може да се учреди право на строеж върху съсобствен между общината и други физически и юридически лица имот, срещу предоставяне на реални обекти от сградата, която ще се изгради. 

Чл.40. От кмета на общината, без търг или конкурс се извършва разпореждане с общински недвижими имоти и вещни права върху тях в случаите предвидени в специални норми. 

Чл.41. (1) Продажба на земя - частна общинска собственост, на собственика на законно построена върху нея сграда се извършва от кмета на общината без търг или конкурс. 

(2) Молбата по предходната алинея се подава до кмета на общината и се придружава със съответното разрешение за строеж, одобрения архитектурен проект и удостоверение, че сградата е със степен на завършеност най-малко - груб строеж. 

(3) Собствениците на жилища и други обекти в етажна собственост, придобили идеални части от правото на строеж върху общинска земя, могат да за придобият идеална част от правото на собственост върху земята, върху която е застроена сградата, съответстваща на притежаваната идеална част от правото на строеж при условие, че за общинската земя е отреден урегулиран поземлен имот. Молбите за закупуване се придружават от посочените в § 1 и § 2 от Преходните и заключителни разпоредби на ПМС № 235/1996 година документи. 

(4) Цената, се определя по реда на Постановление № 235/1996 г. на Министерския съвет за имотите, върху които лицата са придобили право на строеж до 13.07.1991 г. във всички останали случаи по пазарна цена определена с експертна оценка. 

(5) Когато с влязъл в сила подробен устройствен план, се предвижда ново застрояване върху имота или надстрояване, или пристрояване на съществуващата сграда, в цената на земята се включва и пазарната стойност на правото на строеж върху разликата между реализираното застрояване и предвиденото по подробния устройствен план. Главният архитект на общината служебно изготвя скица от подробния устройствен план и становище за реализираното и предвиденото застрояване. 

(6) В случаите, когато липсва план за застроявяне, в цената на земята се включва и пазарната стойност на правото на строеж върху разликата между реализираното застрояване и максималното възможно застрояване съгласно застроителните правила и норми за устройство на територията. Главният архитект на общината служебно изготвя становище за реализираното и максимално допустимото застрояване. 

Чл.42. (1) В съсобствен с общината урегулиран поземлен имот, нов строеж или право на пристрояване и/или надстрояване от останалите съсобственици, се учредява от кмета, ако с подробният устройствен план е предвидено съответно на идеалните части застрояване в полза на общината. При наличие на повече от един съсобственик правото на строеж се учредява въз основа на нотариално заверен договор между тях. 

(2) Право на надстрояване и/или на пристрояване на сграда, построена върху имот - частна общинска собственост, когато това не води до обособяване на самостоятелен обект, се учредява от кмета на общината без търг или конкурс на собственика на сградата, както и на собственици на жилища в сгради - етажна собственост, или на техни сдружения. При етажна собственост правото на строеж се учредява въз основа на нотариално заверено съгласие от всеки един от собствениците. Когато общината е собственик на обект в етажна собственост, съгласието се изразява от кмета, в писмена форма. 

(3) В случаите когато, общината притежава обект в сграда етажна собственост и с проект за преустройство се предвижда присъединяване на обща част в сградата, към самостоятелен обект в етажната собственост или създаване на самостоятелен обект от обща част на сградата - етажна собственост, прехвърляне на собствеността се извършва от кмета с писмен договор. Съгласието по чл.185(2) от ЗУТ се изразява от кмета, в писмена форма. 

Чл.43.(1) Предварителните договори по чл. 15, ал. 5 и чл. 17, ал. 5 от Закона за устройство на територията се сключват от кмета на общината, след решение на общинския съвет. 

(2) Предложението до общински съвет трябва да съдържа прието от Експертния съвет проектопредложение за изменение на действащия подробен устройствен план и цената на частта от имота – общинска собственост предмет на прехвърляне. 

(3) Окончателният договор се сключва в едномесечен срок от влизане в сила на изменението на подробния устройствен план. След изтичане на този срок, общината може да иска сключване на окончателен договор по съдебен ред, както и обезщетение в размер на законната лихва върху дължимите суми за периода на забава. 

(4) В случай, че окончателният договор не се сключи в срок до шест месеца след решението на общински съвет, кметът на общината възлага на лицензиран оценител да извърши нова експертна оценка. Цената на сделката, в този случай е по – високата от двете пазарни оценки. 

Чл.44.(1) Продажбата на движими вещи, които не са необходими за дейността на общината се извършва от кмета на общината чрез: 

1.Публичен търг, когато стойността на вещта, определена с експертна оценка на лицензиран оценител надхвърля 100.00 лева. 

2.Без търг, когато стойността на вещта, определена с експертна оценка на лицензиран оценител не надхвърля 100.00 лева. В този случай, ежемесечно на 10-то число или в първият следващ работен ден се обявява на табло в общината, актуален списък на движимите вещи, предмет на продажба. Кандидат-купувачите подават до 30-то число на текущия месец писмени заявки, които се разглеждат от комисия по реда на тяхното постъпване. За купувач се определя първия по реда на заявката кандидат. 

(2) Кметът може да се определи със заповед облекчена процедура за продажба на малоценни движими вещи, които не са необходими за дейността на общината и чиято стойност определена с експертна оценка на лицензиран оценител не надхвърля 2.00 лева. 

(3) Дарение на движими вещи, които не са необходими за дейността на общината и чиято стойност определена с експертна оценка на лицензиран оценител не надхвърля 1000.00 лева се извършва от кмета на общината чрез писмен договор на: 

1.юридически лица на бюджетна издръжка; 

2.религиозни институции, регистрирани съгласно Закона за вероизповеданията, или на техни местни поделения за обредни, молитвени или богослужебни домове за публични религиозни обреди и служби, за храмове и манастири; 

3.други лица, когато това е предвидено в закон. 

(4) Замяна на движими вещи се извършва от кмета на общината по реда на ЗЗД при условия на равностойност. 

(5) Право на ползване върху движими вещи, които не са необходими за дейността на общината се учредява от кмета на общината: 

1.Възмездно или безвъзмездно, без търг или конкурс, за осъществяване на социални, здравни, образователни, културни, спортни и други хуманитарни дейности с нестопански характер, на юридически лица и структури на бюджетна издръжка, на еднолични търговски дружества с общинско участие, на юридически лица в обществена полза, регистрирани по Закона за юридическите лица с нестопанска цел, по Закона за закрила на културата. 

2.Възмездно, след провеждане на търг или конкурс във всички останали случаи. 

 

РАЗДЕЛ ІІІ

ПРЕМАХВАНЕ НА СГРАДИ, ПОСТРОЙКИ И СЪОРЪЖЕНИЯ
Чл.45.(1) Общински сгради, постройки и съоръжения се премахват със заповед на кмета, когато това е предвидено по действащия подробен устройствен план и новото строителство е предстоящо. 

(2) Общински сгради, постройки и съоръжения, освидетелствувани по реда на чл.195 от ЗУТ за самосрутващи се и/или неотговарящи на санитарно – хигиенни норми, се премахват със заповед на кмета. 

 

ГЛАВА ПЕТА

АКТУВАНЕ, ОПАЗВАНЕ И ЗАЩИТА НА ОБЩИНСКАТА СОБСТВЕНОСТ
Чл.46. Недвижимите имоти - общинска собственост, неправилно актувани като такива, както и тези, основанието за актуването на които е отпаднало, се отписват със заповед на кмета на общината. 

Чл.47. (1) Отписването се извършва въз основа на писмено искане на собственика, подадено до кмета на общината. 

(2) Към искането си за отписване собственикът прилага доказателства, че имотът е негова собственост. 

(3) В случаите, когато искането е за отписване на имот, предоставен на общинско юридическо лице, отписването се извършва, след като юридическото лице изрази своето мнение. 

(4) В случаите, когато искането е за отписване на имот - собственост на еднолично търговско дружество с общинско имущество, то се изпраща до органа, упражняващ правата на едноличен собственик на капитала. 

(5) В случаите по ал. 4 органът, упражняващ правата на едноличен собственик на капитала, предприема съответните действия за намаляване капитала на дружеството, след като установи, че са налице условията, предвидени от закона. Решението се изпраща на кмета на общината за отписване на имота. При отказ спорът за собственост се решава по съдебен ред. 

Чл.48. (1) Ако кметът на общината въз основа на представените доказателства установи, че имотът не е общинска собственост, той издава заповед за отписване на имота от актовите книги и за предаването на владението върху него на собственика. 

 (2) Предаването на имота се извършва с протокол - опис за неговото фактическо състояние и извършени подобрения. 

Чл.49. В случай че кметът на общината установи, че няма достатъчно доказателства за наличието на основанията по чл. 47, ал. 2, той издава заповед за отказ за отписване на имота от актовите книги. 

Чл.50. Заповедта за отписване или за отказ за отписване от актовите книги се издава в 3-месечен срок от искането. 

Чл.51. (1) При отказ за отписване от актовите книги собственикът може да предяви претенциите си по съдебен ред. 

(2) До решаването на висящия пред съда спор по ал. 1, кметът на общината не може да предоставя права върху имота на трети лица. 

Чл.52. Актът за общинска собственост е официален писмен документ, съставен по определения в закона ред и установена форма и утвърден от съответните длъжностни лица. 

Чл.53. (1) Службите "Общинска собственост" са длъжни да дават справки по актовете за общинска собственост при поискване. 

(2) В случаите, когато исканата справка не представлява фактическа трудност и не се налага издаването на служебно удостоверение, информацията по актовете за общинска собственост може да бъде и устна. 

(3) В случаите, когато се налага справка по досието към акта за общинска собственост или се иска писмено удостоверение за наличието на определени документи или обстоятелства, лицето подава писмено искане за справка. 

(4) Служба "Общинска собственост" може да откаже исканата справка, при условие че лицето няма правен интерес или исканата информация може да застраши правата на трети лица или обществения интерес. 

Чл.54. (1) Със заповед на кмета се извършва изземването на общински имоти, които се владеят или държат без правно основание, не се използват по предназначение или необходимостта, от които е отпаднала. 

(2) Заповедта се издава въз основа на констативен акт. В акта се посочват данни за: акта за общинска собственост, физическото и юридическото лице, което владее или държи имота, основанието за това, писмото, с което кметът е задължил лицето в определен срок доброволно да освободи имота и за неизпълнението на това задължение. 

Чл.55. Забранява се: 

1.Отварянето и влизането под какъвто и да е предлог в подземните и надземните инсталационни колектори, без писмено разрешение на органите и организациите, които ги стопанисват. 

2.Изваждането и снижаването на бордюрите без писмено разрешение от техническата служба на общината; 

3.Рязането, късането и изкореняване на цветя, дървесни видове и клоните им, както и газенето на обособените тревни площи; 

4.Повреждането на: пътните, тротоарните, градинските и парковите настилки и съоръжения , на телефонните обществени апарати, съоръжения и кабини, на заслоните по спирките по обществения транспорт, на обществените чешми, уличните хидранти, уличните, подземните и парковите осветителни тела и съоръжения, на афишните съоръжения и площи, на скулптурно-декоративните фигури и елементи на обществените тоалетни, сгради и огради, на противопожарните съоръжения, пътни знаци, табели, указатели, светофари, ограждения, както и на всякакви други общински имоти; 

5.Събирането, повреждането и разместването на табелки, пейки и съоръжения, поставени в градините, парковете, детските и спортни площадки и на други обществени места; 

Чл.56. Кметът или определено от него длъжностно лице, съгласувано с полицията определя: 

1.Улиците и пътищата, по които се въвеждат ограничения или забрани за движение на превозни средства, строителни и селскостопански машини; 

2.Постоянни места и режим за паркиране на превозните средства; 

3.Временни места за панаири, традиционни сборове, масови атракционни и спортни прояви; 

4.Обществените места за охраняеми паркинги и автомобилни гробища за превозните средства, които са негодни за движение, разкомплектовани или със значителни повреди, както и за снети от отчет превозни средства (без регистрационни номера). 

Чл.57.(1) Забранява се: 

1.Паркирането извън разрешените за целта места; 

2.Паркирането върху противопожарните хидранти; 

3.Завземането, ограждането, построяването на съоръжения и маркирането с трайни знаци за паркиране на превозни средства върху улици, тротоари, площади и алеи в жилищните комплекси и в откритите паркинги. 

(2) Спрените от движение превозни средства трябва да бъдат паркирани в гаражи, в дворната част на строителни парцели и имоти за индивидуално ползване, както и в обособени за тази цел обществени паркинги. 

Чл.58. (1) Длъжностни лица, определени от кметовете, със съдействието на полицията, установяват собствениците на превозни средства, паркирани в нарушение за забранените по чл.57 и независимо от наложеното им административно наказание, връчват предписание за преместване на превозното средство в 14-дневен срок. 

(2) При неизпълнение на предписанието, въз основа на констативен акт, съставен от длъжностните лица по предходната алинея, кметът издава заповед за преместване на превозното средство на местата по чл.57. Заповедта се връчва по реда на ГПК. 

(3) Когато собственикът е неизвестен, или макар и известен, не може да бъде уведомен поради трайно отсъствие от страната или по друга обективни причини, към констативния акт се прилага служебна записка или други документи, удостоверяващи извършените действия и констатации по издирването на собственика. 

(4) Заповедта се изпълнява от специализираните служби за сметка на собственика. 

ГЛАВА ШЕСТА

АДМИНИСТРАТИВНО-НАКАЗАТЕЛНИ РАЗПОРЕДБИ
Чл.59. Лицата, които повреждат общински имоти, когато деянието не представлява престъпление по НК на РБ се наказват по тази наредба, независимо от имуществената отговорност за причинени вреди. 

Чл. 60 (1) За нарушение на тази наредба на физическите лица се налага административно наказание – глоба в размер на 500 лева, освен ако за нарушението не е предвидено със закон по-тежко наказание. 

(2) За нарушение на тази наредба извършени от еднолични търговци и юридически лица се налага имуществена санкция до 5000 лв. 

Чл.61. Актовете за установяване на нарушенията се съставят от длъжностни лица, определени от кмета на общината и от длъжностни лица от служба "Общинска собственост". 

Чл.62. За актове, съставени от длъжностни лица на общинска администрация, наказателните постановления се издават от кмета. 

Чл.63. Административно-наказателното производство за нарушенията се извършва по реда на ЗАНН. 

ДОПЪЛНИТЕЛНИ РАЗПОРЕДБИ
§1. По смисъла на тази наредба: 

"Общински поземлен фонд" са всички земеделски земи общинска собственост, извън строителните граници на населените места. 

"Малоимотно" е лице, което притежава или му се възстановява право на собственост върху по-малко от 5 дка земеделска земя в страната. 

"Безимотно" е лице, което не притежава земеделска земя в страната. 

 

ПРЕХОДНИ И ЗАКЛЮЧИТЕЛНИ РАЗПОРЕДБИ
§2. Имотите, които към влизането в сила на тази наредба се ползват от юридически лица и структури на общинска бюджетна издръжка се считат за предоставени за безвъзмездно управление. 

§3. Тази наредба отменя всички други разпоредби, приети от Общинския съвет, които й противоречат. 

§4. Разпоредбите на тази наредба се прилагат, доколкото не противоречат на нормативен акт с по-висока юридическа степен. 

§5. Настоящата наредба се издава на основание чл.8 ал.2 от Закона за общинската собственост. 

§6. Изпълнението на наредбата се възлага на кмета на общината. 
НАРЕДБА

ЗА ПРОВЕЖДАНЕ НА ТЪРГОВЕ И КОНКУРСИ ЗА УПРАВЛЕНИЕ И РАЗПОРЕЖДАНЕ С ОБЩИНСКО ИМУЩЕСТВО

 

ГЛАВА ПЪРВА

ОБЩИ РАЗПОРЕДБИ

Чл.1. Тази наредба има за цел в съответствие със Закона за общинската собственост /ЗОС/ и други действащи законови и подзаконови нормативни актове да уреди условията и реда за провеждане на търгове и конкурси за управление и разпореждане с общинско имущество 

Чл.2. (1) При условията и реда на тази наредба се провеждат: 

Търговете и конкурсите за разпореждане с имоти частна общинска собственост; 

Търговете за продажба на движими вещи на стойност над сто лева. 

Търговете и конкурсите за отдаване под наем на: 

3.1. имоти общинска собственост; 

3.2. имоти включени в капитала или предоставени за управление на едноличните търговски дружества с общинско имущество; 

3.3. имоти или части от имоти, публична общинска собственост, предоставени за безвъзмездно управление на юридическите лица, на които са делегирани права като разпоредители на бюджетни кредити (образователно - възпитателни заведения). 

(2) Решение за провеждане на търг или конкурс се взема: 

от общински съвет, за отдаване под наем на имоти публична общинска собственост и за разпореждане с имоти частна общинска собственост, с изключение на учредяване право на строеж за гаражи; 

от управителя, съответно от изпълнителния директор за отдаване под наем на имоти, включени в капитала на еднолични търговски дружества с общинско имущество или предоставени им за управление; 

от ръководителя на образователно - възпитателното заведение, след съгласуване на тръжната или конкурсната документация с Кмета на Община Шумен; 

от кмета на общината във всички останали случаи, включително и общинските предприятия. 

(3) Въз основа на резултатите от търга или конкурса: 

3.1.за сделките по ал.1, т.1, кметът издава заповед и сключва договор със спечелилият търга, съответно конкурса участник; 

3.2 за сделките по ал.1, т.2, кметът издава заповед, с която задължава спечелилият търга, участник да заплати стойността на вещта и другите дължими данъци и такси; 

3.3 за сделките по ал.1, т.3, кметът или определено от него длъжностно лице, съответно управителят или изпълнителният директор или ръководителят на образователно-възпитателното заведение сключва договор със спечелилия търга, съответно конкурса участник. 

 

ГЛАВА ВТОРА

УСЛОВИЯ И РЕД ЗА ПРОВЕЖДАНЕ НА ТЪРГОВЕ

 

Чл.3. (1) В изпълнение на решението на общински съвет, за организацията и провеждането на търг, кметът на общината назначава със заповед комисия, в състав от три до пет членове, като поне един от състава и следва да бъде правоспособен юрист. 

(2) В останалите случаи за организацията и провеждането на търг, органът по чл2, ал.2, т.2, 3 и 4 назначава със заповед комисия, в състав от три до пет членове, като поне един от състава и следва да бъде правоспособен юрист. 

(3) Решенията на комисията се вземат с мнозинство повече от половината от броя на членовете й. 

(4) Търговете се провеждат с явно или тайно наддаване, което се определя за всеки конкретен случай от органа по чл.2, ал2 . Заповедта за организацията и провеждането на търг трябва да съдържа: 

1.Наименование и описание на предмета на търга; 

2.Вид на търга; 

3.Мястото, деня и часа на провеждане на търга; 

4.Начална цена; 

5.Размер на депозита; 

6.Начин на плащане на цената и изискваните обезпечения; 

7.Размер и начин на плащане на таксата за получаване на тръжната документация и мястото, където тръжната документация може да се получи; 

8.Деня и часа за провеждане на втори търг в случаите по чл.6, ал.2; 

9.Други условия. 

(5) Със заповедта се утвърждава тръжната документация и проекта за договор като част от нея. Тръжната документация трябва да съдържа: 

1.Обстоятелствата по чл.3, ал.4 с конкретни данни за всяко от тях; 

2.Времето и начина на оглед на обекта; 

3.Изчерпателен списък на документите, които следва да бъдат представени от кандидатите за участие в търга; 

4.Основанията, при които тръжната комисия декласира съответния участник. 

Чл.4. (1) Началната тръжна цена, при разпореждане с общински имоти и вещни права върху тях се определя от общински съвет, съответно от кмета, въз основа на препоръчителна експертна оценка от лицензиран оценител. 

(2) Началната тръжна цена при отдаване под наем на общински имоти се определя по реда на Наредбата за базисните наемни цени при отдаване под наем на общинско имущество, като за дейности и обекти извън обхвата на наредбата началната тръжна цена се определя от комисия назначена от кмета на общината съобразно площта на обекта, местоположението и предназначението му. 

(3) Началната тръжна цена при разпореждане с движима вещ на стойност над 100 лева се определя с експертна оценка, утвърдена от кмета. 

(4) Размера на депозита за участие в търга и крайния срок за внасянето му се определя със заповедта по чл.3. 

Чл.5. (1) За провеждането на търга се публикува обявление, в поне един ежедневник, издаван на територията на общината или област с адм. център гр.Шумен, което съдържа данните по чл.3, ал.4 както и времето и начина за оглед на обекта. 

(2)Търгът се провежда не по - късно от 30 дни от датата на публикуването на обявата му. 

Чл.6. (1) Когато на търга се яви само един кандидат, търгът се отлага с два часа и ако и след този срок не се яви и друг кандидат, кандидатът се обявява за спечелил търга по предложената от него цена, която не може да бъде по-ниска от началната тръжна цена 

(2) Когато на търга не се яви кандидат търгът се обявява за не проведен и се провежда повторно в деня и часа, посочени в заповедта по чл.3, ал.4. 

(3) Когато на търга, провеждан повторно в случаите по ал.2 се яви само един кандидат, той се обявява за спечелил търга по предложената от него цена, която не може да бъде по-ниска от началната тръжна цена. 

Чл.7. (1) В деня и часа, определени за провеждане на търга председателят на комисията: 

- Проверява присъствието на членовете на комисията; 

- Обявява откриването на търга, неговия предмет, проверява документите на участниците и ги представя и констатира дали са изпълнени условията за провеждането на търга; 

- Обявява допуснатите до участие кандидати и тези, които по решение на комисията не се допускат до разглеждане и класиране поради неспазване на някое от условията за участие съгласно тази наредба и /или тръжната документация, като посочва конкретното основание. 

(2) В случай, че отсъстват председателят, правоспособният юрист или повече от един член на комисията, търгът се отлага за същия час и място на другия ден. 

(3) При възникване на обстоятелство, което прави невъзможно откриването или продължаването на отложения при условията на предходната алинея търг, се насрочва нов търг. 

(4) В случай по предходната алинея, когато се отлага вече започнат търг поради невъзможност за продължаването му или се насрочва нов търг, обявените до този момент за спечелили участници, за отделни обекти предмет на търга, запазват правата си. 

(5) В случай, че в резултат на недопускането на участник по реда на ал.1, т.3, остане само един кандидат, търгът се провежда и участникът се обявява за спечелил търга по предложената от него цена, която не може да бъде по-ниска от началната тръжна цена. 

Чл.8. (1) Участниците в търга представят пред тръжната комисия заявление за участие в търга, документи за закупуване тръжни книжа и внесен депозит. 

(2) За депозит се приема парична вноска по посочена банкова сметка или директно внесена в касата. Депозитът се внася в срок до края на работното време на деня преди търга. 

Чл.9. (1) Към заявлението за участие в търга кандидатите прилагат и следните документи: 

- За физически лица:

   1. копие от документ за самоличност; 

 - За юридически лица

    1. удостоверение за актуалното състояние издадено с дата до шест месеца преди датата на провеждане на търга; 

    2. Декларация от лицето, което представлява ЮЛ, че фирмата не се намира в производство по обявяване в несъстоятелност и ликвидация; 

    3. Декларация по образец, че участникът няма не погасени задължения към общината с настъпил падеж; 

    4. Други документи съгласно тръжната документация. 

(2) За спечелилият търга участник, комисията по чл.3, ал.1 в срок от 7 дни, може да провери верността на декларираните обстоятелства. При констатиране на невярна информация, участникът се декласира, а внесения депозит не се възстановява. За спечелил търга се обявява следващият класирал се участник. 

Чл.10. (1) При търг с явно наддаване председателят обявява началната цена, от която започва наддаването и определя стъпката на наддаване, която не може да бъде по-малка от 1 на сто и повече от 10 на сто от началната тръжна цена. 

(2) Наддаването се извършва чрез обявяване от председателя на последователни суми над началната цена, като всяко увеличение трябва да бъде равно на стъпката по предходната алинея. 

(3) Преди третото обявяване на последното достигнато предложение, председателят прави предупреждение, че е последно и ако няма друго предложение, обявява приключването на наддаването. Председателят обявява спечелилият участник и закрива търга. 

(4) В случай че участниците в търга потвърдят началната тръжна цена, но никой от тях не обяви следващата по размер цена, по-висока от началната с една стъпка, търгът се закрива и внесените от тях депозити за участие в търга се задържат. 
Чл.11. (1) При търгове с тайно наддаване, участниците представят в запечатани пликовете предложенията си пред комисията по търга в деня и часа, определени за начало на търга. 

(2)Върху плика се отбелязва името на участника или името на упълномощеното лице и цялостното наименование на обекта на търга. 

(3)В предложението, поставено в плика се вписва наименованието на обекта на търга, предлаганата цена /цифром и словом/, името на участника, документите по чл.8 и 9, както и нотариално заверено пълномощно, ако участникът се представлява от пълномощник. 

(4)Всяко предложение, поставено в незапечатан плик или което не отговаря на изискванията на тази наредба и /или на тръжната документация, се обявява за нередовно и участникът не се допуска до участие в търга. 

Чл.12. (1) Председателят на комисията при отварянето на всеки плик проверява дали са спазени условията за участие в търга, обявява редовността на предложението и оповестява предложената цена или обявява решението на комисията за недопускане до разглеждане и класиране. 

(2)Предложенията се заверяват от членовете на комисията по търга и се подреждат според размера на посочените суми. 

(3)Участникът, предложил най-високата цена, се обявява за спечелил търга и търгът се закрива. 

(4)При предложена еднаква най-висока цена от повече участници, търгът продължава между тях с явно наддаване и започва от тази цена. Стъпката се определя по реда на чл.10 . 

Чл.13. (1) За проведения търг комисията изготвя протокол подписан от членовете и, към който се прилага наддавателният лист подписан от участниците. При отказ на участник да подпише наддавателният лист, отказът се удостоверява от членовете на тръжната комисия. 

(2 В срок 3 работни дни след провеждането на търга тръжната комисия представя на кмета, съответно на органа по чл.2, ал.2, т.2 и 3 протокола от търга. 

(3) В срок 3 работни дни след получаването на протокола от проведения търг кметът, съответно на органът по чл.2, ал.2, т.2 и 3 със заповед определя спечелилия търга участник. Участниците в търга се уведомяват по реда на Административно процесуалния кодекс за заповедта по предходното изречение. 

(4) В срок 5 работни дни след изтичането на срока за обжалване на заповедта по ал. 3 кметът, съответно на органът по чл.2, ал.2, т.2 и 3 освобождава депозитите на участниците, като депозитът на спечелилия търга се задържа като гаранция за сключване на договора и се прихваща от цената. В случай че от участник в търга бъде подадена жалба срещу заповедта по ал. 3, кметът, съответно органът по чл.2, ал.2, т.2 и 3 задържа и неговия депозит до окончателното приключване на производството по жалбата. 

Чл.14. Участниците в търга могат да подават жалба за неспазване на изискванията по неговата организация и провеждане по реда на Административно процесуалния кодекс в четиринадесет дневен срок от датата на уведомлението по чл.13, ал.3. 

Чл.15. (1) В четиринадесет дневен срок след изтичане на срока за обжалване на заповедта по чл.13, ал.3 и заплащане на дължимите суми, кметът сключва договор със спечелилия търга участник. 

(2) При търгове за отдаване под наем на общинско имущество, кметът или упълномощено от него длъжностно лице, съответно органът по чл.2, ал.2, т.2 и 3, сключва договор със спечелилия търга участник в четиринадесет дневен срок от изтичане на срока за обжалване на заповедта по чл.13, ал.2 

Чл.16. (1) В случай, че спечелилият търга, откаже да изплати дължимите суми и подпише договора, депозитът не се възстановява и комисията в срок не по-късно от един месец от изтичане на срока по чл.15, служебно обявява за спечелил търга участника, предложил следващата по размер цена. 

(2) В случаите по ал.1, както и при случаите на чл.9, ал.2, кметът или съответно органът по чл.2, ал.2, т.2 и 3 изпраща писмена покана на участника, предложил следващата по размер цена за сключване на договор. 

(3) При отказ или неявяване на кандидата, в 7 дневен срок от получаване на поканата може да се обяви нов търг. 

 

ГЛАВА ТРЕТА

УСЛОВИЯ И РЕД ЗА ПРОВЕЖДАНЕ НА КОНКУРСИ

Чл.17. (1) В изпълнение на решението на общински съвет, за организацията и провеждането на конкурс, кметът на общината назначава със заповед комисия, в състав от три до пет членове, като поне един от състава и следва да бъде правоспособен юрист. 

(2) В останалите случаи за организацията и провеждането на конкурс, органът по чл.2, ал.2 т. 2, 3 и 4 назначава със заповед комисия, в състав от три до пет членове, като поне един от състава и следва да бъде правоспособен юрист. 

(3) Решенията на комисията се вземат с мнозинство повече от половината от броя на членовете й. 

(4) Заповедта за провеждане на конкурса трябва да съдържа: 

1.Наименование и описание на предмета на конкурса; 

2.Началната конкурсна цена; 

3.Размерът на депозита; 

4.Мястото и размерът на таксата за получаване на конкурсната документация, както и мястото, срока и реда за подаване на предложенията; 

5.Времето и начина за оглед на обекта; 

(5) Заповедта съдържа и условията за провеждане на конкурса, които могат да са: 

1.Условия за запазване предмета на обекта; 

2.Условия за извършване на инвестиции; 

3.Условия за опазване и възстановяване на околната среда; 

4.Условия за провеждане в обекта на определен вид дейности и мероприятия (изложби, базари и др. ) с национално или общинско значение; 

5.Други условия; 

(6) В заповедта може да се посочват приоритетните условия. 

(7) Със заповедта се утвърждава конкурсната документация и проекта за договор като част от нея. Конкурсната документация трябва да съдържа: 

1.Обстоятелствата по ал.4, 5 и 6 с конкретни данни за всяко от тях; 

2.Изчерпателен списък на документите, които следва да бъдат представени от кандидатите за участие в конкурса; 

3.Основанията, при които конкурсната комисия декласира съответния участник. 

4.Критериите, по които комисията ще извърши оценяването и класирането на кандидатите. 

Чл.18. (1) Началната конкурсна цена, при разпореждане с общински имоти и вещни права върху тях се определя от общински съвет, въз основа на препоръчителна експертна оценка от лицензиран оценител. 

(2) Началната конкурсна цена при отдаване под наем на общински недвижими имоти се определя по методиката на Наредбата за базисните наемни цени при отдаване под наем на общинско имущество, като съобразно приоритетните условия на конкурса може да се намали до 50%. 

(3) Размера на депозита за участие в конкурса и крайния срок за внасянето му се определя със заповедта по чл.17. 

(4) За депозит се приема парична вноска по посочената банкова сметка или директно внесена в касата. 

Чл.19. За провеждането на конкурса се публикува обявление в поне един местен ежедневник, което съдържа обстоятелствата по чл.17, ал.4, 5 и 6 от Наредбата. 

Чл.20. Срокът за закупуване на конкурсната документация и за предаване на предложенията на участниците в конкурса не може да бъде по-дълъг от 30 дни от датата на публикацията на обявата за конкурса. 

Чл.21. Участниците в конкурса представят предложенията си в запечатан плик върху който се отбелязва цялостното название на обекта на конкурса, името и адресът на кандидата, както и документ за закупена конкурсна документация и внесен депозит. 

Чл.22. (1) Предложението трябва да съдържа: 

2.1.Представяне на кандидата; 

3.Наименование на обекта на конкурса; 

4.Разработки по условията на конкурса; 

5.Цена и условия на плащане. 

(2) Към предложението кандидатите прилагат и следните документи: 

За физически лица:

- копие от документ за самоличност; 

За юридически лица:

1.удостоверение за актуалното състояние издадено с дата до шест месеца преди датата на провеждане на конкурса; 

2.Декларация от лицето, което представлява ЮЛ, че фирмата не се намира в производство по обявяване в несъстоятелност и ликвидация; 

3.Декларация по образец, че участникът няма непогасени публични задължения и други задължения към общината с настъпил падеж; 

4.Други документи съгласно конкурсната документация. 

Чл. 23. Когато в определения срок постъпи предложение само от един кандидат или не постъпи предложение, срокът за предаване на предложенията за участие в конкурса може да се удължи със заповед на кмета, съответно на органа по чл.2, ал.2, т.2 и 3 до 14 дни, като обявата се публикува повторно. 

Чл. 24. (1) Конкурсната комисия организира събирането и съхраняването на предложенията, отбелязва техния входящ номер, датата и часа и ги вписва в специален регистър по реда на тяхното постъпване. 

(2) Допълнения или изменения в предадени вече предложения не се допускат. 

Чл. 25. (1) В едноседмичен срок, след изтичане на срока за предаване на предложенията на заседание на конкурсната комисия, председателят проверява дали пликовете са запечатани, съобщава общия брой на предложенията и отваря пликовете по реда на вписването им в регистъра. 

(2) Комисията не разглежда предложения, подадени след изтичане на определения срок или подадени в незапечатан плик. 

(3) Комисията отстранява от участие в конкурса кандидат, който: 

1.Не е представил всички изискуеми документи; 

2.Е представил предложение, което е непълно или не отговаря на предварително обявените условия. 

(4) Комисията писмено уведомява кандидата, който е отстранен, като посочва основанието за отстраняването му. 

Чл. 26. Конкурсната комисия може да поиска в определен от нея срок писмени разяснения и / или документи по предложенията. Тези разяснения не трябва да водят до изменение или допълнение на представените предложения. 

Чл. 27. След разглеждането на предложенията, комисията пристъпва към тяхното оценяване според предварително обявените критерии. При необходимост конкурсната комисия може да ползва експерти за оценка на предложенията. 

Чл. 28. Комисията класира първите трима от кандидатите, чиито предложения отговарят в най-голяма степен на предварително обявените условия. 

Чл. 29. (1) Комисията съставя протокол за разглеждането, оценяването и класирането на предложенията, който трябва да съдържа: 

1.Състав на комисията; 

2.Списък на подадените предложения, на отстранените от участие кандидати на основание чл.25, ал.3 и на предложенията допуснати до разглеждане и оценяване; 

3.Резултатите от разглеждането и оценяването на предложенията; 

4.Класиране на кандидатите; 

5.Подписи на членовете на комисията. 

(2) Всеки член на комисията може да изложи в протокола особено мнение. 
Чл. 30. Председателят на комисията представя протокола на кмета на общината, съответно на органа по чл.2, ал.2, т.2 и 3 в двуседмичен срок след изтичане на срока за подаване на предложенията. 

Чл. 31. (1) Кметът на общината, съответно органът по чл.2, ал.2, т.2 и 3 в седемдневен от получаването на протокола, определя със заповед класираният участник, спечелил конкурса. 

(2) За спечелил конкурса се обявява кандидатът, чието предложение най-пълно удовлетворява конкурсните условия. Кметът на общината, съответно органът по чл.2, ал.2, т.2 и 3 може да отхвърли всички предложения и да насрочи нов конкурс. 

(3) Участниците в конкурса се уведомяват по реда на Административно процесуалния кодекс за заповедта по ал.1. 

(4) В срок 5 работни дни след изтичането на срока за обжалване на заповедта по ал. 1 кметът, съответно на органът по чл.2, ал.2, т.2 и 3 освобождава депозитите на участниците, като депозитът на спечелилия конкурса се задържа като гаранция за сключване на договора и се прихваща от цената. В случай, че от участник в конкурса бъде подадена жалба срещу заповедта по ал. 1, кметът, съответно на органът по чл.2, ал.2, т.2 и 3 задържа и неговия депозит до окончателното приключване на производството по жалбата. 

Чл. 32. Участниците в конкурса могат да подават жалба за неспазване на изискванията по неговата организация и провеждане по реда на Административно процесуалния кодекс в четиринадесет дневен срок от датата на уведомлението по чл.31, ал.3. 

Чл. 33. (1) В четиринадесет дневен срок след изтичане на срока за обжалване на заповедта по чл.31, ал.1 и заплащане на дължимите суми, кметът сключва договор със спечелилия конкурса участник. 

(2) При конкурси за отдаване под наем на общинско имущество, кметът или упълномощено от него длъжностно лице, съответно органът по чл.2, ал.2, т.2 и 3, сключва договор със спечелилия конкурса участник в двуседмичен срок от изтичане на срока за обжалване на заповедта по чл.31, ал.1. 

(3) Договорът се сключва в писмена форма и в него задължително се включват условията, при които е спечелен конкурса. 

(4) В случай, че спечелилият конкурса, откаже да изплати дължимите суми и да подпише договора, депозитът не се възстановява и кметът, съответно органът по чл.2, ал.2, т.2 и 3, в срок не по-късно от един месец от изтичане на срока по ал.1 съответно ал.2, може да определи за спечелил конкурса друг класирал се кандидат. Ако и вторият класиран кандидат откаже да подпише договора, може да се насрочи нов конкурс. 

(5) В случаите по ал.4, кметът или съответно органът по чл.2, ал.2, т.2 и 3 изпраща писмена покана на втория класиран участник, за сключване на договор. 

(6) При отказ или неявяване на кандидата, в 7 дневен срок от получаване на поканата може да се обяви нов конкурс. 

 

ГЛАВА ЧЕТВЪРТА

ОСОБЕНИ ПРАВИЛА ЗА УЧРЕДЯВАНЕ ПРАВО НА СТРОЕЖ НА ГАРАЖИ

Чл. 34. Съобразно предвижданията на действащият план за застрояване, кметът определя със заповедта по чл.3, ал.4, кръга от лицата - притежаващи недвижими имоти в непосредствена близост, имащи право да участват в търг за учредяване право на строеж на гаражи. 

Чл. 35. (1) Право за участие в търг за учредяване право на строеж за гаражи имат физически и юридически лица, собственици на автомобили, притежаващи недвижими имоти определени по местонахождение си в заповедта на кмета по чл.34. 

(2) Собствениците на урегулиран поземлен имот за индивидуално жилищно строителство нямат право да участват в търговете, ако в имота им има възможност за построяване на гараж. 

Чл. 36. Към заявлението за участие в търга кандидатите представят: 

1.Документите по чл.8 и чл.9; 

2.Декларация по образец, че не притежават гараж или право на строеж за гараж в съответното населено място на общината и не са прехвърляли или продавали през последните три години гараж или право за строеж на гараж в същия квартал; 

3.Документ за собственост на недвижим имот; 

4.Документ за собственост на автомобил; 

5.Документ за инвалидност /ако има такъв/. 

Чл. 37. Всяко семейство, съответно всяко юридическо лице може да придобие право на строеж само за един гараж. 
Чл. 38. (1) Допуснатите до участие кандидати, които са с трайни увреждания по смисъла на §1, т.2 от Закона за интеграция на хората с увреждания, родители на деца с трайни увреждания, с предимство получават право на строеж по начална тръжна цена без участие в наддаването. 

(2) Лицата по предходната алинея имат право на избор на гаражно место. При конкуренция между тях се тегли жребий 

Чл. 39. При условие, че кандидатите са по-малко от обявените места за гаражи, при всеки следващ търг, кръга от правоимащи по чл.34 се разширява, до изчерпване на местата. 

Чл. 40. Търгът за учредяване право на строеж за гаражи се провежда по реда на глава втора от настоящата наредба. 

Чл. 41. В договорът се включва клауза, че не се допуска смяна на предназначението на гаражите, построени чрез учредено право на строеж по реда на настоящата наредба. 

 

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 1. Настоящата наредба отменя Наредбата за провеждане на търгове, конкурси и преговори за разпореждане, отдаване под наем на общинско имущество и процедура за учредяване право на строеж на гаражи и ГСК.

 § 2.  Наредбата се издава на основание чл.8, ал.2 от ЗОС и на основание чл.22, ал.1 от ЗМСМА и е приета с Решение № ............... по протокол № ..... от .......................7 г. 

Наредбата влиза в сила в 7-дневен срок от датата на приемането и от Общинския съвет и подлежи на обнародване в местен ежедневник и в web- страницата на Община Върбица. 

§ 3. Изпълнението на Наредбата се възлага на Кмета на Общината. 

